1 Арышъ, шъугу джыри хэсымыгъэкІынэу шъуадэжь сыкъэмыкІожьынэу тесыубытагъ.\n2 Сыда пІомэ, сэ шъугу хэзгъэкІымэ, шъо зыгу хэзгъэкІыхэрэм анэмыкІэу сызгъэгушІонэу хэта къэнэжьырэр?\n3 Шъо, сызгъэгушІон фаехэм, сыкъызыкІокІэ, сыгу хэшъумыгъэкІынэу ары джы къызэрэстхыгъэм фэдэу къызкIышъуфэстхыгъэр. Іофэу сэ сызгъэгушІорэм шъо зэкІэми шъузэригъэгушІорэм сицыхьэ телъ.\n4 Сыда пІомэ, гузэжъогъушхорэ гумэкІыгъошхорэ сиІэу, сыгъэуи къышъуфэстхыгъ. Шъугу хэзгъэкІынэу арэп къызкIэстхыгъэр, шIулъэгъушхоу къышъуфысиІэр шъозгъэшІэнэу ары нахь.\nПаул ыгу хэзгъэкІыгъэм зэрэфигъэгъугъэр\n5 Зыгорэм нэмыкІ горэм ыгу хигъэкІыгъэмэ, зыгу хигъэкІыгъэр сэрэп, есымыгъэлыенэу шъо зэкІэми гухэкІ Іахь къышъуфэхъугъ.\n6 Шъуащыщэу нахьыбэмэ ащ фэдэ цІыфым а къинэу тешъулъхьагъэр икъущт.\n7 Арышъ, гухэкІышхом а цІыфыр ымыгъэкІодыным пае, ащ фэжъугъэгъун, жъугъэгушхон фае.\n8 Ащ пае шъуишІулъэгъу шъыпкъэ ежъугъэлъэгъунэу сышъолъэІу.\n9 СыкъызкIэтхагъэр шъуишъыпкъагъэ зынэсырэр згъэунэфынэуи, сыд щыщымкІэ шъукъысфэІорышІэмэ зэзгъэшІэнэуи ары.\n10 Шъо зыфэжъугъэгъурэ цІыфым сэри фэсэгъэгъу. Іофэу згъэгъугъэр, згъэгъун Іоф щыІагъэмэ, сишІуагъэ шъозгъэкІыным пае Христос ыпашъхьэ щызгъэгъугъ,\n11 шэйтаным тыкъымыгъэпцІэным пае. Сыда пІомэ, ащ игухэлъхэр тэ тымышІэу щытэп.\nТроадэ къалэм Паул зыщыІукІэгъэ гумэкІыр\n12 Христос ехьылІэгъэ къэбарышІур згъэІунэу Троадэ къалэм* сызэкІом, Зиусхьаным зы пчъэ къысфызэІуихыгъэ пэтми,\n13 гупсэф сиІагъэп, сыда пІомэ, сшы Тит* ащ щызгъотыгъэп. Аущтэу, сшыхэм аІапэ сыубытыжьи, Македоние хэкум сыкІонэу гъогум сытехьажьыгъ.\n14 Тхьэм щытхъушхор ий. Христос тыгухэм арылъэу Тхьэм текІоныгъэр къытегъэхь зэпыт, тэ Іофэу тшІэрэмкІи Христос ехьылІэгъэ къэбарэу мэ ІэшІум фэдэр тыдэкІи цІыфхэм ахегъахьэ.\n15 Сыда пІомэ, цІыфхэу мыкІодхэу Тхьэм къыгъэнэжьхэрэми, цІыфхэу кІодыпІэм игъогу тетхэми тахэтэу, тэ тызфэдэр уцэу мэ ІэшІу къызпихэу, Тхьэм ыпашъхьэ Христос рихьылІэрэр ары.\n16 Зы цІыфхэм алъэныкъокІэ лІэныгъэ къызхэкІырэ мэ Іаем тыфэд, адрэ цІыфхэм алъэныкъокІи щыІэныгъэ къызхэкІырэ мэ ІэшІум тыфэд. Ащ фэдэу Іоф зыгъэцэкІэн хэта зылъэкІыщтыр?\n17 Сыда пІомэ, Тхьэм игущыІэхэр зэІызгъахьэхэрэ цІыфыбэмэ тафэдэп. Аущтэу мыхъоу, Христос тыгухэм арылъэу, шъыпкъагъэ тиІэу Тхьэм тырилІыкІошъ, ежь ыпашъхьэ игущыІэхэр щытэгъэІух.